फलटन में तितली को फूल पाखरु कहा जाता है। मुझे भी अच्छा लगता है उसका नाम... फूल पाखरु। लगता है किसी बच्चे को प्यार से आवाज़ दी जा रही हो। तितलियाँ होती भी हैं बच्चों जैसी कोमल, निश्छल -अलमस्त। फरीदाबाद में आठवें माले में जब मैं रहा करती थी तो उतनी ऊँचाई पर तितलियाँ नहीं आ पाती थीं मुझसे मिलने, पर यहाँ फलटन में गेट से सीधे अंदर चली आती हैं, पँख फैलाए घर के आँगन में। आँगन में लगे नारियल के पेड़ के तने के पास आकर मंडराती रहती हैं और पेड़ से बतिया कर, मुझे शक्ल दिखा कर फिर उड़ जाती हैं; गली में बाहर।